**О Б Щ И Н С К И С Ъ В Е Т - Б О Р О В А Н**

3240 Борован, ул. „Освобождение" №1, тел.: (09147) 9404,

www. borovan.bg; obs-borovan@abv.bg


**П Р О Т О К О Л**

 **№ 5**

Днес**, 19.05.2025 г**. /понеделник/, в Заседателната зала на Общински съвет – Борован, ул.“ Освобождение“ №1 се проведе заседание на **Обща комисия** към Общински съвет - Борован, мандат 2023 – 2027 г.

Заседанието започна в **13:00** часа.

Присъстват – 13 общински съветника.

**На заседанието присъства още:**

Иван Костовски – Кмет на Община Борован,

Фейсал Кариманов – Директор на Дирекция „ФСПДАО“ към Община Борован,

Валентина Михайлова – Гл. счетоводител към Община Борован,

Петя Бауренска – Гл. експерт „Финанси“ към Община Борован.

Заседанието се откри и се ръководи от Председателя на ОбС - Борован Ивайло Букерешки, в съответствие с чл. 52, ал. 1 от Правилника за организацията и дейността на ОбС – Борован, неговите комисии и взаимодействието му с общинската администрация, мандат 2023 – 2027 г. /**Правилника**/.

**По т. 1 от дневния ред: Докладна записка от Иван Костовски – Кмет на Община Борован, относно:** Проект на бюджет на Община Борован за 2025 година.

Г-н Ивайло Букерешки даде думата на г-н и. Костовски.

Г-н И. Костовски отправи молба към общинските съветници да отправят питанията си към присъстващите представители на общинска администрация сега, на заседанието на Общата комисия, за да бъдат освободени за оформяне на документи и подаването им към Комисията по бедствия и аварии, за почистването на коритата в с. Малорад, тъй като предстоят празнични дни, а утре е крайният срок.

Г-н И Букерешки даде думата на г-н П. Петров - Председател на постоянна комисия по „Бюджет и финанси, развитие на местното самоуправле3ние и законност“.

Г-н П. Петров отправи следните питания:

1. В Проектобюджета, Приложение № 3 - „Макрорамка Местни дейности“, в колона Разходна част, срещу „Читалища“ е посочена сумата от 3500 лв. За какво са заложени тези средства?
2. В Проектобюджета, Приложение № 3 - „Макрорамка Местни дейности“, в колона Разходна част, срещу „Спортни бази за спорт на всички“ е посочена сумата от 31 700 лв. Какво ще се направи с тези средства, и защо не са включени в проекта на решение?

Г-н П. Петров заяви, че базата е в окаяно състояние, мрежата е паднала и от другата страна, в момента отбор няма, и не се знае дали ще има детски такъв.

Г-н Ф. Кариманов, в отговор на г-н П. Петров, заяви, че тези пари са заложени в § 10.30. и ще се ползват само за ремонт на сградата и оградата, тъй като няма регистриран спортен клуб, който общината да финансира.

Г-жа П. Бауренска поясни, че в проекта на решение са посочени само целеви средства, а тези за спорт са вписани отделно.

Г-н Ф. Кариманов разясни, че парите за спорт са по § 45 – Трансфер за издръжка на нестопанска организация, и затова се посочва отделно.

Г-н И. Костовски заяви, че все още се бори да осигури средства за малкото игрище, тип клетка, за което е информирал съветниците и преди, като напомни, че по груба сметка, са необходими около 100 000 лв., за да може да се изгради наново и да се спазят изискванията: за 1074 м2 - нова замазка, 6 мм арматура, изкуствена трева, мрежа, осветление. Една от идеите на г-н Костовски е да се създадат две малки групи – от 9 до 13 г. и от 13 до 16 г. Относно големия стадион, г -н Костовски разясни, че няма футболен отбор, трябва да се полива, а издръжката му е непосилна за общината.

Г-н П. Петров отправи повторно запитване относно тези 3500 лв. за читалища.

Г-н Ф. Кариманов, в отговор на г-н Петров, заяви, че понякога господинът иска общината да му възстановява разходите за ток и вода, в случай, че същата ползва читалището.

Г-н П. Петров отправи запитване кой е този господин.

Г-н И. Букерешки, в отговор на г-н П. Петров, заяви, че най- вероятно става дума за г-н Д. Митев – Председател на НЧ „Цани Иванов 1907“ – с. Борован.

Г-н П. Петров отправи ново запитване, относно писмо, изпратено до Община Борован, в което се упоменава, че НЧ „Цани Иванов 1907“ – с. Борован разполага с галерия и музей (които никое друго читалище няма), и са необходими средства за ремонт и поддръжка, които не са правени поне 10 години назад, но не вижда да са заложени средства затова в проектобюджета на общината.

Г-н И. Костовски, в отговор на г-н П. Петров, заяви, че читалището е отдадено безвъзмездно за стопанисване за 10 години, има читалищно настоятелство, има също достатъчно програми, по които да се кандидатства през Министерството на културата, за получаване на средства за ремонт на галерията и музея. Г-н Костовски заяви, че общината не би могла да отдели средства за това, но добави, че е имал намерение да съдейства на г-н Д. Митев за ремонт на сградата на читалището (до 500 000 Евро), но последният е решил да работи както е работил и досега; затова г-н Костовски е решил да не му пречи. Недопустимо и несериозно е, от страна на г-н Д. Митев, на Националния празник на Република България да остави общината без ток, заяви г-н Костовски.

Г-н Костовски добави, че читалището, в лицето на г-н Д. Митев, получава 10 000 лв. допълнителни средства от наем, получаван от Йетел, вписани в отчета на читалището за 2024 г., и ако парите се стопанисват и изразходват правилно, както самият г-н Митев заявява, че преви, отделяйки всяка година тази сума, би могъл да събере достатъчно пари, за да направи ремонтите, от които читалището, галерията или музеят се нуждаят.

Г-жа И. Сълковска отправи няколко запитвания:

Първо, в Проектобюджета, Приложение № 3 - „Макрорамка Местни дейности“, в колона Разходна част, срещу „Превантивна дейност за намаляване на вредните последствия от бедствия и аварии“ е посочена сумата от 30 000 лв. За какво ще се ползват тези средства?

Г-н Ф. Кариманов, в отговор на г-жа Сълковска поясни, че такива средства са заложени при случай, че има бедствие, или авария, да може да се реагира веднага.

 Г-жа Сълковска отправи второто си запитване, относно заложени средства в размер на 15 000 лв., срещу „Приюти за безстопанствени животни“: дали има изградени приюти, или ще се изграждат.

Г-н И. Костовски поясни, че има изграден приют, тъй като държавата задължава общините да се вземат мерки по отношение на безстопанствените животни. Г-н Костовски заяви, че няма представа как тази дейност ще се извършва, кой ще обгрижва животните в този приют, кой ще ги храни, докато дойде собственикът им да си ги прибере; как ще се извозват до приюта, как ще се затварят заедно различни по вид животни.

Г-жа Сълковска заяви, че това е бил следващият й въпрос, и отправи запитване къде ще бъде позициониран този приют.

Г-н Ф. Кариманов поясни, че приютът се намира в с. Добролево.

Г-н Е. Червеняшки заяви, че „Скотовъдният дом“ може да се ползва за такъв приют.

Г-н И. Костовски заяви, че ако съветниците желаят, ще покани на заседанието г-н И. Буковски, когото е натоварил с тази задача, за да отговори на въпросите им. В отговор на г-н Червеняшки, г-н Костовски също отправи запитване към него, че дори да бъде възстановен Скотовъдният дом, няма кой да извози 30 кози, например.

Г-н Червеняшки заяви, че има хора, които извършват такива услуги срещу заплащане.

Г-н И. Костовски заяви, че няма как да улови тези животни, и добави, че това звучи много несериозно от страна на държавата.

Г-жа И. Сълковска заяви, че досега такова нещо не е имало, и отправи запитване кога и коя институция задължава общините да изграждат тези приюти.

Г-н И. Костовски, в отговор на г-жа Сълковска, заяви, че институцията и БАБХ.

Г-жа Сълковска отправи запитване относно средствата – тези 15 000 лв. – дали ще бъдат достатъчни за изграждане на приюта; за човек, който да работи там; за храна на животните и за транспортирането им.

Г-н И. Костовски заяви, че общината с толкова разполага.

Г-н Ф. Кариманов добави, че сграда има, трябва само да се огради.

Г-жа И. Сълковска отправи друго запитване, относно „Закупуване на програмен продукт“, посочено в Инвестиционната програма, за деловодството ли ще служи, или за счетоводството.

Г-н Ф. Кариманов, в отговор на г-жа Сълковска, поясни, че програмният продукт ще служи за цялостния архив на документацията на общинска администрация.

Г-н И. Костовски поясни, че при последната проверка от АДФИ и Сметната палата, се е наложило служителите да се качват на тавана и да „се ровят като мишки“ да търсят определени документи от 2010 г., за да се съставят задбалансови сметки до неизвестно коя година назад. Г-н Костовски заяви, че закупуването на този продукт ще даде възможност на общинска администрация да архивира всичко по електронен път и по този начин да се улесни организирането на документацията.

Г-н Ф. Кариманов добави също, че наличието на програмен продукт е задължително.

Г-н П. Петров отправи запитване относно 713 лв., а 1350 лв.???

Г-н Ф. Кариманов, в отговор на г-н Петров, заяви, че това е преходен остатък.

Г-жа И. Сълковска отправи запитване относно заделените средства за почистване на нерегламентирани сметища тази година, като за миналата са изразходени 25 000 лв.

Г-н Ф. Кариманов заяви, че тези 25 000 лв. не са за нерегламентирани сметища, а се превеждат на Оряхово, по чл. 62 от ЗУО.

Г-жа Сълковска цитира из „Протокол от публичното обсъждане на проекта за бюджет на Община Борован за 2025 г.“: „ Г-н Иван Костовски отговори, че миналата година са похарчени повече от 25 000 лв. за почистването на нерегламентирани сметища. През тази година също ще бъде заделен финансов ресурс за почистване на сметища.“, като отправи запитване относно размера на финансовия ресурс тази година за почистване на нерегламентирани сметища.

Г-н Ф. Кариманов поясни, че на предходно заседание е внесена докладна записка по чл. 64 от ЗУО за средства, дължими на Оряхово, съответно на РИОСВ, които да не се превеждат, а да останат в Община Борован, и да се изразходват за почистване на нерегламентирани сметища, около 70 000 лв.

Г-жа Сълковска заяви, че знае за това, тъй като решението е на Общински съвет и е минало.

Г-н Ф. Кариманов заяви, че именно заради това сега тези средства няма да се превеждат на Оряхово, а ще останат в общината, и ще се изразходват точно за почистване на нерегламентирани сметища.

Г-н И. Костовски поясни, че не може да се предвиди колко точно средства ще са необходими за почистване на нерегламентирани сметища; добави, че е разговарял и с други кметове тези средства да се изразходват за други дейности, но гражданите не спират да „създават“ нерегламентирани сметища. Г-н Костовски заяви, че ще опита поне на първо време да осигури контейнери за строителни отпадъци, тъй като ако примерно нерегламентираните отпадъци са 200 единици, 65-70% от тях са строителни отпадъци; от тези 70 %, поне 30 % да влязат в контейнерите, ако е възможно, да накараме хората да ползват контейнерите. Г-н Костовски поясни, че не може да се изгради сметище в Община Борован, тъй като общината има по- малко от 10 000 жители; единственото, което може да се направи, е да се построи площадка за разделяне на отпадъци, за което общината има терен. Г-н Костовски съобщи, че е инсталирал камера на голямото нерегламентирано сметище – „Гарите“, но не е възможно да спрем създаването на още такива. Г-н Костовски заяви, че общината трудно ще се справи без помощ от държавата.

Г-н И. Букерешки отправи запитване към г-н Костовски, кой ще дели отпадъка на площадката.

Г-н И. Костовски поясни, че площадката трябва да е с размер от 5 дка, където ще има машини, за които общината е кандидатствала по ПУДООС, които машини да могат да смилат дърво, пластмаса и кенчета; смленият отпадък може да се изкупува, и от 1200 тона отпадък на година, цифрата ще падне до 300 тона. Процесът това да се случи обаче, е много дълъг, заяви г-н Костовски, и повтори, че общината ще се справи много трудно без помощ от държавата.

Г-н Костовски поясни също, че това „загробване“ на отпадъците, което се прави в Оряхово, не съществува никъде в Европа; от разговор с италианците, които обслужват 40 сметища, е разбрал, че има и друга възможност, но Община Борован не „разполага“ с 5000 тона отпадък, за да се възползва от нея. Една от системите за по- малките общини е закупуването на машинки за смилане на пластмасови бутилки и кенчета; някои кметове вече са закупили такива и отчетат, че отпадъкът е намалял на 50 %. Г-н Костовски заяви, че, за разлика от преди, сега вече кметовете могат да санкционират, но се определя оторизирано лице, което да ги налага, а никой служител не желае да се наеме с тази отговорност.

Г-н Костовски поясни, че е отворен за всякакви идеи и предложения за справяне с тези проблеми.

Не постъпиха други изказвания от страна на общинските съветници.

Поради изчерпване на дневния ред, заседанието бе закрито в 13:33 часа.

**ИВАЙЛО БУКЕРЕШКИ**

*Председател на Общински съвет - Борован*

Изготвил: И. Александрова

*Гл. специалист към Общински съвет - Борован*